የኢትዮጵያ አየር መንገድ በሦስት ቢሊዮን ዶላር አሥር ኤርባስ አውሮፕላኖች ሊገዛ ነው
የኢትዮጵያ አየር መንገድ አሥር ተጨማሪ ኤርባስ ኤ350 አውሮፕላኖችን በሦስት ቢሊዮን ዶላር ለመግዛት መወሰኑን አስታወቀ፡፡አየር መንገዱና የኤርባስ ኩባንያ በፈረንሣይ ፓሪስ ከተማ ሊቦርዤ ኤርፖርት በመካሄድ ላይ ባለው የ2017 ፓሪስ ኤርሾው ላይ ማክሰኞ ሰኔ 13 ቀን 2004 ዓ.ም. ባወጡት የጋራ መግለጫ፣ የኢትዮጵያ አየር መንገድ በፍጥነት እያደገ የመጣውን የረዥም ርቀት መዳረሻዎች መረብ የበለጠ ለማስፋት ያስችለው ዘንድ አሥር ኤ350 አውሮፕላኖችን ለመግዛት ለኤርባስ ኩባንያ ትዕዛዝ አቅርቧል፡፡ቀደም ሲል የኢትዮጵያ አየር መንገድ 14 ኤ350 አውሮፕላኖችን ያዘዘ ሲሆን፣ ከእነዚህ ውስጥ 12 በቀጥታ ከኤርባስ በግዢ፣ ሁለቱ ደግሞ በኪራይ ኤርካፕ ከተባለ ኩባንያ የሚቀርቡ ናቸው፡፡ በሰኔ 2008 ዓ.ም. የኢትዮጵያ አየር መንገድ ለአፍሪካ የመጀመሪያው የሆነውን ኤ350-900 አውሮፕላን ያስገባ ሲሆን እስካሁን ካዘዛቸው 14 ኤርባስ አውሮፕላኖች አራቱን ተረክቦ በሥራ ላይ ሲያሰማራ፣ አሥሩን ለመረከብ በመጠባበቅ ላይ ይገኛል፡፡የኢትዮጵያ አየር መንገድ ኤ350 አውሮፕላኖች 343 መንገደኞች (30 የቢዝነስ፣ 313 የኢኮኖሚ) ማሳፈር የሚችሉ ሰፊና ምቾት ያላቸው እንደሆኑ ተገልጿል፡፡ የኢትዮጵያ አየር መንገድ ዋና ሥራ አስፈጻሚ አቶ ተወልደ ገብረ ማርያም አየር መንገዱ በቀረፀው የ15 ዓመት ዕድገት መርሐ ግብር ዘመናዊና ለደንበኞች ምቹ የሆኑ አውሮፕላኖች ባለቤት መሆን በራዕይ 2025 ከተቀመጡ አራት ዋና ዋና ግቦች አንዱ መሆኑን ገልጸው፣ አሁን የታዘዙት አሥር ኤርባስ ኤ350 አውሮፕላኖች የዕቅዱ አካል መሆናቸውን ተናግረዋል፡፡አየር መንገዱ ተጨማሪ ኤ350 አውሮፕላኖች ሊያዝ የቻለው ቀደም ሲል ያስመጣቸው ኤ350 አውሮፕላኖች ባሳዩት የአፈጻጸም ብቃትና ወጪ ቆጣቢ ሆነው በመገኘታቸው እንደሆነ የገለጹት አቶ ተወልደ፣ አዲስ የሚመጡት አውሮፕላኖች ርቀት ባላቸው በአፍሪካ፣ በአውሮፓ፣ በመካከለኛው ምሥራቅና በእስያ መዳረሻዎች እንደሚሰማሩ አስረድተዋል፡፡  የኤርባስ ኤ350 አውሮፕላኖች የሮልስሮይስ ትሬንት XWB ሞተሮች የተገጠሙላቸው ነዳጅ ቆጣቢ መሆናቸውን የኤርባስ ኩባንያ አስታውቋል፡፡ የኤርባስ ኩባንያ ደንበኞች አገልግሎት ኃላፊ ጆን ሊሂ የኢትዮጵያ አየር መንገድ ተጨማሪ ኤ350 አውሮፕላኖች ማዘዙ፣ የአውሮፕላኖቹን ዘርፈ ብዙ ኢኮኖሚያዊ ጠቀሜታ እንደሚያረጋግጥ ተናግረዋል፡፡ ‹‹በፈጣን ዕድገት ላይ የሚገኘውና ትርፋማ የሆነው የኢትዮጵያ አየር መንገድ ኤ350 አውሮፕላንን በመምረጡ ከፍተኛ ደስታ ተሰምቶናል፤›› ብለዋል ሚስተር ሊሂ፡፡ የኢትዮጵያ አየር መንገድ አዲስ ያዘዛቸው አሥር ኤ350 አውሮፕላኖች ጠቅላላ ዋጋ ሦስት ቢሊዮን ዶላር ይገመታል፡፡ዘጠና አምስት ዓለም አቀፍ መዳረሻዎች ያሉት የኢትዮጵያ አየር መንገድ የ86 አውሮፕላኖች ባለቤት ሲሆን፣ ከእነዚህም መካከል ቦይንግ ቢ787 ድሪምላይነርና ቢ777 አውሮፕላኖች ተጠቃሽ ናቸው፡፡ እ.ኤ.አ. በ2025 አየር መንገዱ 160 አውሮፕላኖች ለማንቀሳቀስ አቅዷል፡፡ ከ40 በላይ አዳዲስ አውሮፕላኖች ግዢ ውል ፈጽሞ ለመረከብ በመጠባበቅ ላይ ነው፡፡ 